Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi toʻgʻrisidagi nizomni tasdiqlash haqida
(resolution, 2025-11-26)

Oliy taʼlim muassasalarining budjetdan tashqari mablagʻlari va daromadlari jamgʻarilishini taʼminlash, moddiy-texnika bazasini mustahkamlash va xodimlarini moddiy ragʻbatlantirish maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi toʻgʻrisidagi nizom 1-ilovaga muvofiq tasdiqlansin. 3. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.D. Abduxakimov hamda oliy va oʻrta maxsus taʼlim vaziri I.U. Madjidov zimmasiga yuklansin. 1. Ushbu Nizom Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi (keyingi oʻrinlarda jamgʻarma deb ataladi) mablagʻlarini shakllantirish va ulardan foydalanish tartibini belgilaydi. Ushbu Nizom Oʻzbekiston Respublikasi hududida joylashgan xorijiy oliy taʼlim muassasalari yoki ularning filiallari, nodavlat taʼlim xizmatlari faoliyati bilan shugʻullanuvchi yuridik shaxslar hamda Oʻzbekiston Respublikasi Mudofaa vazirligi, Ichki ishlar vazirligi, Adliya vazirligi, Favqulodda vaziyatlar vazirligi, Maktabgacha va maktab taʼlimi vazirligi, Davlat xavfsizlik xizmati, Milliy gvardiyasi va Davlat bojxona qoʻmitasi tasarrufidagi oliy taʼlim muassasalariga nisbatan tatbiq etilmaydi. 2. Jamgʻarma yuridik shaxs hisoblanmaydi va uning mablagʻlari Oʻzbekiston Respublikasi Moliya vazirligining Gʻaznachiligida ochilgan Oʻzbekiston Respublikasi Oliy va oʻrta maxsus taʼlim vazirligining (keyingi oʻrinlarda vazirlik deb ataladi) budjetdan tashqari shaxsiy gʻazna hisobvaragʻida jamlanadi va ushbu Nizomda belgilangan maqsadlarga sarflanadi. 3. Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi faoliyatini tashkil etish ushbu Nizomga ilovada keltirilgan sxemaga muvofiq amalga oshiriladi. 4. Jamgʻarma mablagʻlari quyidagi manbalar hisobidan shakllantiriladi: oliy taʼlim muassasalarining toʻlov-kontrakt (shu jumladan, tabaqalashtirilgan toʻlov-kontrakt) shaklida oʻqitishdan tushadigan mablagʻlarining mazkur mablagʻlar boʻyicha moliya yili oxiriga qoldiq (tijorat banklarining depozitlariga joylashtirilgan mablagʻlar ham inobatga olingan holda) qismining 4 foizi miqdoridagi ajratmalar; Jamgʻarmaning vaqtinchalik boʻsh turgan mablagʻlarini tijorat banklariga depozitga qoʻyishdan olingan foiz tarzidagi daromadlar; homiylik xayriyalari, xalqaro tashkilotlarning grantlari va qonun hujjatlarida taqiqlanmagan boshqa manbalar. 5. Jamgʻarmaga oliy taʼlim muassasalarining toʻlov-kontrakt mablagʻlari hisobidan oʻtkaziladigan ajratmalar har yilning 10-yanvaridan kechiktirmay tushirilishi shart. 6. Jamgʻarmaga toʻlov-kontrakt mablagʻlari hisobidan oʻtkaziladigan ajratmalar hajmining toʻgʻri belgilanishi hamda belgilangan muddatda oʻtkazilishi yuzasidan masʼuliyat oliy taʼlim muassasalarining rektorlari zimmasiga yuklanadi. 7. Jamgʻarmaning vaqtinchalik boʻsh turgan mablagʻlari Vazirlik tomonidan Oʻzbekiston Respublikasi tijorat banklarining depozit hisobvaraqlariga joylashtirilishi mumkin. Olingan foiz daromadlari mazkur Nizomning 8, 10 va 12-bandlarida nazarda tutilgan maqsadlarga sarflash uchun taqsimlanadi. 8. Jamgʻarmaning joriy yilda foydalanilmagan mablagʻlari keyingi yilga oʻtadi. 9. Jamgʻarma mablagʻlari quyidagi maqsadlarga yoʻnaltiriladi: oʻquv va ilmiy adabiyotlarni yaratish, chop etish va oliy taʼlim muassasalari kitob fondini toʻldirishga; oʻquv binolari, talabalar turar joylari, sport inshootlari va boshqa infratuzilma obyektlarida qurilish, rekonstruksiya qilish, mukammal va joriy taʼmirlash ishlarini (loyiha-smeta hujjatlarini ishlab chiqish xarajatlarini inobatga olgan holda) amalga oshirishga, ularning moddiy holatini yaxshilash, shu jumladan zarur zamonaviy oʻquv va ilmiy-laboratoriya uskunalari, mebel, inventarlar bilan jihozlash, kuzatuv, nazorat va identifikatsiya tizimlari, vositalari va qurilmalari bilan taʼminlash va boshqa tovar-moddiy qimmatliklar xarid qilishga; axborot-kommunikatsiya, multimedia va tarmoq qurilmalari, texnikalari, vositalari hamda dasturiy taʼminotlarni xarid qilish, zamonaviy texnologiyalarni joriy etish, axborot-taʼlim resurslarini ishlab chiqish, oʻquv va boshqaruv jarayonimi avtomatlashtirishga xizmat qiluvchi tizimlarni yaratish, vazirlik va oliy taʼlim muassasalari oʻrtasida elektron axborot almashinuvini tashkil etish, interaktiv taʼlim resurslari va maʼlumotlar bazasini shakllantirish, “Elektron taʼlim” milliy tarmogʻi qurilmalarini ishchi holatda saqlash va xizmat koʻrsatishga; oʻquv va ilmiy laboratoriyalarni zarur materiallar va butlovchi qismlar bilan taʼminlashga; xorijning yetakchi olim, professor-oʻqituvchi va mutaxassislarini respublika oliy taʼlim, qayta tayyorlash va malaka oshirish muassasalari oʻquv va ilmiy-metodik jarayoniga jalb etishga; oliy taʼlim tizimida taʼlim va ilm-fan jarayonini isloh qilish va takomillashtirish maqsadlarida xorijiy ekspert va konsultantlarni jalb etishga; investitsiya loyihalari doirasida loyiha, tanlov hamda shartnoma hujjatlarini ekspertizadan oʻtkazish va roʻyxatga olish, tovar qabul qilish bilan bogʻliq boʻlgan deklaratsiya-sertifikatsiya ishlari, vaqtinchalik ombordan foydalanish va konsalting xizmatlari uchun haq toʻlashga; oliy taʼlim muassasalarida ijtimoiy, tarbiyaviy, psixologik va boshqa oʻquv-uslubiy, ilmiy loyihalar xamda tadqiqotlarni tashkil etish va oʻtkazish (ishchi guruhlarning ish haqi, xizmat safari va boshqa xarajatlar)ga; professor-oʻqituvchilar yoki talabalar oʻrtasida oʻtkaziladigan respublika tanlovlari gʻoliblarini taqdirlash va ragʻbatlantirishga; mamlakatda amalga oshirilayotgan islohotlarni ommaviy axborot vositalarida keng yoritishda faollik koʻrsatgan oliy taʼlim muassasalarining rahbar xodimlari va professor-oʻqituvchilarini moddiy ragʻbatlantirishga; kam taʼminlangan oilalar va yetim bolalar toifasiga kiruvchi talabalarni ijtimoiy himoyalash tadbirlari (bir yilda bir talabaga bazaviy hisoblash miqdorining 10 (oʻn) baravari miqdoridan oshmaydigan bir martalik moddiy yordam)ga; vakillik tadbirlarini (xorijiy delegatsiyalarni kutib olish, transport xizmati, tarjimonlarni jalb qilish, sovgʻa va suvenirlar sotib olish, ovqatlantirish) oʻtkazishga; zarur hollarda, oliy taʼlim muassasalarining ish haqi va unga tenglashtirilgan toʻlovlari hamda stipendiya toʻlovlarini amalga oshirish uchun 6 oygacha boʻlgan muddatga foizsiz ssuda mablagʻlari ajratishga; Oʻzbekiston Respublikasi Prezidenti va Oʻzbekiston Respublikasi Hukumati qarorlariga koʻra oʻtkaziladigan sport-sogʻlomlashtirish va boshqa tadbirlarni amalga oshirishga; vazirlik rahbar va xodimlarini xorijiy boshqaruv idoralari, taʼlim muassasalari va boshqa tashkilotlarga tajriba oʻrganish va hamkorlik oʻrnatish maqsadlarida xorijiy xizmat safariga yuborishga; Vazirlikda tashkil etiladigan ekspert-tahlil guruhlariga haq toʻlashga. Vazirlik tashkiliy tuzilmasiga kiruvchi tashkilotlar xodimlarining ijtimoiy himoyasini taʼminlash maqsadida ularning oylik maoshlariga ustamalar belgilash, moddiy ragʻbatlantirish hamda moddiy-texnika bazasini mustahkamlash bilan bogʻliq xarajatlarni qoplashga. 10. Jamgʻarma mablagʻlari oliy taʼlim muassasalarining Budjet muassasalarini rivojlantirish jamgʻarmasining budjetdan tashqari shaxsiy gʻazna hisobvaragʻiga oʻtkaziladi, gʻazna ijrosi bilan qamrab olinmagan muassasalar bundan mustasno. 11. Jamgʻarma mablagʻlari vazirlik markaziy apparatining quyidagi xarajatlariga yoʻnaltirilishi mumkin: vazirlikning moddiy-texnik bazasini mustahkamlash, shu jumladan axborot-kommunikatsiya jihozlari, mebel, inventarlar va transport vositalarini xarid qilish, rekonstruksiya, taʼmirlash va obodonlashtirish ishlari bilan bogʻliq xarajatlar; xodimlarning lavozim maoshiga har oylik ustamalar, mukofotlar, ularga moddiy yordam berish va ijtimoiy muhofaza qilish (yoʻlkira va ovqatlanish xarajatlari uchun qoʻshimcha haqlar koʻrinishida) xarajatlarini amalga oshirish. Vazirlik markaziy apparati xodimlarining lavozim maoshiga har oylik ustamalar, mukofotlar, ularga moddiy yordam berish va ijtimoiy muhofaza qilish xarajatlarini toʻlash tartibi Oʻzbekiston Respublikasi oliy va oʻrta maxsus taʼlim vaziri (keyingi oʻrinlarda vazir deb ataladi) tomonidan belgilanadi. 12. Jamgʻarmadan mablagʻ ajratishga oid murojaatlar ushbu xarajatlarni asoslovchi tegishli hujjatlar bilan birga taqdim etiladi. Hujjatlarning asoslanganligi va sifati, keltirilgan maʼlumotlarning toʻgʻriligi yuzasidan oliy taʼlim muassasalari rektorlari javobgardir. 13. Zarur xollarda, Jamgʻarma mablagʻlari hisobidan Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari, majlis bayonlari asosida vazirlik huzurida tashkil etiladigan muassasa (tashkilot)larni hamda vazirlik markaziy apparati uchun qoʻshimcha shtat birliklarini saqlash amalga oshiriladi. 14. Jamgʻarma mablagʻlaridan foydalanish uning tasdiqlangan daromadlar va xarajatlar smetasi asosida amalga oshiriladi. Jamgʻarmaning daromadlari va xarajatlari smetasi budjet tashkilotlari uchun budjetdan tashqari mablagʻlar boʻyicha qonun hujjatlarida belgilangan tartibda tuziladi, vazirlik tomonidan tasdiqlanadi va Oʻzbekiston Respublikasi Moliya vazirligida roʻyxatdan oʻtkaziladi. 15. Jamgʻarmaning daromadlar va xarajatlar smetasiga yil davomida belgilangan tartibda Vazirlik tomonidan oʻzgartirishlar kiritilishi mumkin. 16. Jamgʻarma faoliyatini boshqarish va uning mablagʻlarini taqsimlash uchun jamgʻarmani boshqarish kengashi (keyingi oʻrinlarda kengash deb ataladi) tashkil etiladi. Kengash aʼzolari kengash tarkibida oʻz faoliyatini jamoatchilik asosida amalga oshiradilar. Kengash ishtirok etishning ixtiyoriyligi va kengash vakolatiga tegishli masalalarni hal etishda uning barcha aʼzolarining teng huquqliligi tamoyillari asosida shakllantiriladi. Kengash, qoidaga koʻra, kengash raisi, raisning oʻrinbosari, kotib va aʼzolaridan iborat tarkibda shakllantiriladi. Kengash 7 ― 9 nafar vazirlik va oliy taʼlim muassasalarining rektorlari va masʼul xodimlaridan iborat tarkibda shakllantiriladi. Kengashning shaxsiy tarkibi, qoidaga koʻra, bir yilda bir marta vazir tomonidan tasdiqlanadi. Vazir lavozimiga koʻra kengash raisi hisoblanadi. 17. Kengash aʼzolarining vazifalari quyidagilardan iborat: kengash majlislarida koʻrib chiqiladigan masalalarni muhokama qilish va hal etishda ishtirok etish; oliy taʼlim tizimini rivojlantirishning dolzarb masalalari boʻyicha kengashga takliflar kiritish; kengash tomonidan koʻrib chiqiladigan masalalar boʻyicha ovoz berish. kengash aʼzolari majlisda shaxsan qatnashadilar. Bunday qatnashishning imkoni boʻlmagan taqdirda kengash aʼzosi majlisning kun tartibi boʻyicha oʻz fikrini yozma ravishda taqdim etishga haqlidir. 18. Kengash raisi: kengash majlisi kun tartibini belgilaydi va uni chaqiradi; kengash qarorlarini tasdiqlaydi va ularning bajarilishini nazorat qiladi; kengash aʼzolariga yuklangan vazifalar bajarilishi yuzasidan ularning ishini muvofiqlashtiradi; kengashning samarali ishlashini taʼminlash uchun boshqa vakolatlarni amalga oshiradi. 19. Kengash kotibi: kengash majlisiga barcha zarur hujjatlarning oʻz vaqtida tayyorlanishini taʼminlaydi; majlisni oʻtkazish muddatlari va joyini Kengash raisi bilan kelishadi; kun tartibi masalalari boʻyicha Kengash majlislari oʻtkazilishini tashkil etadi: kengash aʼzolari va taklif etilgan shaxslarni majlisning sanasi, vaqti, joyi va kun tartibi loyihasidan xabardor qiladi: kengash qarorlari bajarilishi monitoringini yuritadi; kengash bayonnomalarini rasmiylashtiradi va tasdiqlangan bayonnomalarni kengash aʼzolariga va boshqa manfaatdor tashkilotlarga yuboradi. Kengash kotibi kengash aʼzosi hisoblanadi. 20. Kengash oʻz majlislarini zaruriyatga koʻra, biroq har chorakda kamida bir marta oʻtkazadi. 21. Kengash majlisini kengash raisi, u boʻlmagan taqdirla esa — kengash raisining oʻrinbosari boshqaradi. 22. Kengash majlisi unda kengash aʼzolarining kamida uchdan ikki qismi qatnashganda oʻtkazilgan hisoblanadi. 23. Majlisni oʻtkazish uchun kvorum yoki rais va uning oʻrinbosari boʻlmaganda, kengash majlisini oʻtkazishning yangi sanasi eʼlon qilinadi. 24. Kengash majlisida koʻrib chiqiladigan masalalarning xususiyatiga koʻra davlat organlari va boshqa tashkilotlarning rahbarlari va mutaxassislari, oliy taʼlim muassasasining xodimlari taklif etilishi mumkin. 25. Kengash qarori kengashning majlisda qatnashgan aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda kengash raisining ovozi hal qiluvchi hisoblanadi. Jamgʻarmaning daromadlari va xarajatlarining yillik moliyaviy rejasini, shuningdek kengash mablagʻlaridan foydalanilishini tasdiqlash masalalari boʻyicha qaror kengashning majlisda qatnashgan aʼzolari uchdan ikki qismining ovozi bilan qabul qilinadi. Kengash qarorlari kengash majlisining bayonnomasi bilan rasmiylashtiriladi. Kengash majlisining bayonnomasi kengash raisi tomonidan tasdiqlanadi hamda vazir buyrugʻi asosida amalga oshiriladi. 26. Quyidagilar kengashning asosiy vazifalari hisoblanadi: hisobot yili yakuni boʻyicha jamgʻarma mablagʻlarining daromadlari va xarajatlari toʻgʻrisidagi hisobotlarni koʻrib chiqish va tasdiqlash; jamgʻarma mablagʻlaridan maqsadli na samarali foydalanilishini nazorat qilish. 27. Vazirlikning Moliyalashtirish va buxgalteriya hisobi boshqarmasi jamgʻarmaning ishchi organi hisoblanadi. 27. Vazirlikning Iqtisodiyot boshqarmasi jamgʻarmaning ishchi organi hisoblanadi. Jamgʻarma hisobidan uning faoliyatini yuritish uchun ikki birlik bosh mutaxassis lavozimi shtatini saqlashga ruxsat etiladi. 28. Ishchi organ quyidagi funksiyalarni amalga oshiradi: jamgʻarmaning daromadlari va xarajatlarining yillik moliyaviy rejasini ishlab chiqadi: daromadlar va xarajatlar smetalarini tayyorlaydi, shuningdek ularga qonun hujjatlarida belgilangan tartibda oʻzgartirishlar kiritadi; jamgʻarma tushumlarini koʻpaytirish va uning mablagʻlaridan samarali foydalanish boʻyicha takliflar tayyorlaydi: oliy taʼlim muassasalari hamda jamgʻarmadan saqlash xarajatlari moliyalashtiriladigan tashkilotlarning jamgʻarmadan mablagʻ ajratishga oid murojaatlarini umumlashtiradi va kengashga koʻrib chiqish uchun materiallar tayyorlaydi; jamgʻarmaning tushumlar manbalari boʻyicha daromadlari xamda asosiy xarajatlar yoʻnalishlari boʻyicha hisobini yuritadi; har chorak yakuni boʻyicha jamgʻarma mablagʻlaridan foydalanilishi toʻgʻrisida hisobot tayyorlaydi hamda kengashga koʻrib chiqish va tasdiqlash uchun taqdim etadi. 29. Jamgʻarma mablagʻlarining hisob va hisobotini yuritish xamda joriy xizmat koʻrsatish ishlari vazirlikning Budjet hisobi metodologiyasi va buxgalteriya hisoboti tahlili boshqarmasi tomonidan amalga oshiriladi. 30. Jamgʻarma mablagʻlaridan foydalanish boʻyicha hisob va hisobotlar vazirlikning budjetdan tashqari boshqa mablagʻlaridan alohida yuritiladi. 31. Jamgʻarmaning daromadlar va xarajatlar smetasining ijrosi toʻgʻrisidagi yillik hisobot kengash tomonidan koʻrib chiqiladi hamda xar yili vazirlik hayʼati yigʻilishida 15-martgacha tasdiqlanadi. 32. Jamgʻarmaning daromadlar va xarajatlar smetasi va uning ijrosi toʻgʻrisidagi hisobotlar, shuningdek, tovarlar (ish va xizmatlar)ni xarid qilish boʻyicha tuzilgan shartnomalar roʻyxatlari vazirlikning rasmiy veb-saytlarida eʼlon qilinadi. 33. Jamgʻarma mablagʻlaridan oqilona va maqsadli foydalanilishi yuzasidan davlat moliyaviy nazorati qonun hujjatlarida belgilangan tartibda Davlat moliyaviy nazorati inspeksiyasi hamda vazirlikning ichki audit va moliyaviy nazorat xizmati tomonidan amalga oshiriladi. 34. Ushbu Nizomni qoʻllashda yuzaga keladigan nizolar qonun hujjatlarida belgilangan tartibda hal etiladi. 35. Mazkur Nizom talablarining buzilishida aybdor boʻlgan shaxslar qonun hujjatlarida belgilangan tartibda javob beradilar. Bosqich Masʼullar Chora-tadbirlar Bajarish muddatlari 1-bosqich Oliy taʼlim muassasalari Oliy taʼlim muassasalari tomonidan toʻlov-kontrakt (shu jumladan, oshirilgan toʻlov-kontrakt) shaklida oʻqitishdan tushadigan mablagʻlarining mazkur mablagʻlar boʻyicha daromadlar va xarajatlar smetalarida aks ettiriladigan yil boshiga qoldiq qismining 5 foizi miqdoridagi ajratmalar toʻlanadi. har yili 1-apreliga qadar 2-bosqich Oʻzbekiston Respublikasi Oliy va oʻrta maxsus taʼlim vazirligi Jamgʻarma faoliyatini boshqarish va uning mablagʻlarini taqsimlash uchun jamoatchilik asosida faoliyat yurituvchi Jamgʻarmani boshqarish kengashi tuziladi va uning shaxsiy tarkibi tasdiqlanadi. har yili 3-bosqich Oʻzbekiston Respublikasi Oliy va oʻrta maxsus taʼlim vazirligi, Moliya vazirligi Jamgʻarmaning daromadlari va xarajatlari smetasi budjet tashkilotlari uchun budjetdan tashqari mablagʻlar boʻyicha qonun hujjatlarida belgilangan tartibda tuzilib tasdiqlanadi va Oʻzbekiston Respublikasi Moliya vazirligida roʻyxatdan oʻtkaziladi. Oʻzbekiston Respublikasi Budjet kodeksida belgilangan muddatlarda 4-bosqich Jamgʻarmani boshqarish kengashi 1 Jamgʻarmadan mablagʻ ajratish masalalari Jamgʻarmani boshqarish kengashi majlisida muhokama etiladi, mablagʻ ajratish toʻgʻrisida qaror qabul qilinadi. 2. Kengash qarorlari kengash majlisining bayonnomasi bilan rasmiylashtiriladi. Kengash majlisining bayonnomasi kengash raisi tomonidan tasdiqlanadi hamda Oʻzbekiston Respublikasi oliy va oʻrta maxsus taʼlim vaziri buyrugʻi asosida amalga oshiriladi. zaruriyatga koʻra (har chorakda kamida bir marta) 5-bosqich Oʻzbekiston Respublikasi Oliy va oʻrta maxsus taʼlim vazirligi Jamgʻarmaning daromadlar va xarajatlar smetasining ijrosi toʻgʻrisidagi yillik hisobot Jamgʻarmani boshqarish kengashi tomonidan koʻrib chiqiladi hamda har yili Oʻzbekiston Respublikasi Oliy va oʻrta maxsus taʼlim vazirligi Hayʼati yigʻilishida tasdiqlanadi. har yili 15-martga qadar